José Ignacio Sáenz

José Ignacio Sáenz Marín, nado en Logroño o 29 de maio de 1973, é un exfutbolista profesional español máis coñecido como José Ignacio, que xogaba na demarcación de centrocampista defensivo.

 Traxectoria 
Comezou a xogar no CD Logroñés, debutou co primeiro equipo en Primeira División o 4 de decembro de 1993 ante o FC Barcelona. Tras o descenso do seu equipo a Segunda División fichou polo Valencia CF en 1995, onde permaneceu dúas tempadas, durante as cales foi seleccionado polo técnico da Selección de fútbol sub-21 de España Javier Clemente para disputar os Xogos Olímpicos de Atlanta 1996.

En 1997 é traspasado ao Real Zaragoza, onde permanecería a maior parte da súa carreira. Nas cinco tempadas que militou en Zaragoza gañou a Copa do Rei e debuta coa Selección de España absoluta, da man de Jose Antonio Camacho.

No verán de 2002 ficha polo Celta de Vigo tras rematar contrato co Zaragoza. En Vigo xogou ás ordes de Miguel Ángel Lotina que xa o dirixira na súa época no CD Logroñés. Na súa primeira tempada en Vigo foi unha peza importante da clasificación do equipo para a Liga de Campións, na segunda a pesar do descenso do equipo a Segunda División quedou para a memoria o gol de Jose Ignacio en San Siro ante o AC Milan na vitoria 1-2, o que supuxo a clasificación do equipo para os oitavos de final.

A destitución de Miguel Ángel Lotina, o seu gran valedor, e unha serie de lesións relegárono á suplencia. O Celta remataría por non facerlle ficha co primeiro equipo na tempada 2005/06, xa comezada a tempada desligase do club e ficha polo Logroñés CF, equipo no que se retirou e do que foi posteriormente director deportivo.

Categoría:Nados en Logroño
Categoría:Nados en 1973
Categoría:Futbolistas da Rioxa
Categoría:Centrocampistas de fútbol
Categoría:Xogadores do CD Logroñés
Categoría:Xogadores do Real Zaragoza
Categoría:Xogadores do Valencia CF
Categoría:Xogadores do Celta de Vigo
Categoría:Xogadores do Logroñés CF
Categoría:Xogadores da selección de fútbol de España
Categoría:Xogadores da selección de fútbol de España sub-21
Categoría:Futbolistas olímpicos de España
Categoría:Futbolistas nos Xogos Olímpicos de 1996
Categoría:Directores deportivos de fútbol de España